Inejiro Asanuma
bio je japanski socijalistički političar, koji je 1960. kratko vrijeme bio vođa Japanske socijalističke partije, ali koji je najpoznatiji kao prva ličnost u historiji čija je smrt, odnosno ubistvo, bila direktno prenošena na televiziji.

Asanuma je karijeru započeo prije Drugog svjetskog rata. Godine 1936. je kao socijalistički kandidat prvi put izabran u japanski Parlament, a potom na izborima sljedeće godine. Nakon što su sve političke stranke godine 1940. pod pritiskom vladajućih militarista prisilno ujedinjene u tzv. Udruženje pomoći carskoj vladavini, nije se više kandidirao za izbore.

Asanuma je karijeru obnovio nakon japanskog poraza i američke okupacije, kada se istakao kao daroviti javni govornik. Godine 1946. je ponovno izabran u Parlament u kome je ostao sve do svoje smrti. Sa vremenom je postao jedan od najistaknutijih članova lijevog krila Japanske socijalističke partije, koji se u jeku Hladnog rata zalagao za prekid savezništva sa SAD, odnosno približavanje Istočnom bloku. U tom smislu je godine 1959. posjetio komunističku Kinu gdje ga je srdačno primio Mao Zedong, a nakon čega je počeo nositi Maovo odijelo; zbog toga je postao predmetom žestokih kritika u velikom dijelu japanske javnosti.

12. oktobra 1960. godine, nekoliko tjedana pred izbore, održana je debata u tokijskoj dvorani Niyibiya koju je direktno prenosila državna televizija NHK. U jednom trenutku je na pozornicu iznenada upao 17-godišnji radikalni nacionalist Otoya Yamaguchi i sa wakizashijem proboo Asanumu u trbuh, od čega je vođa socijalista preminuo. Trenutak napada je zabilježen na televiziji, a kasnije često prikazivan u dokumentarnim filmovima. Yamaguchi je nekoliko tjedana kasnije izvršio samoubistvo u istražnom zatvoru.

Izvori

Vanjske veze 
 Find-A-Grave Bio.- Inejiro Asanuma
 

Japanski političari
Socijalisti
Žrtve atentata